Broj: 711-I-307-M-91/22-02-17

Zagreb, 16. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Mire Pekeč-Knežević, zamjenice pravobraniteljice za osobe s invaliditetom**, za davanjem mišljenja Povjerenstva, na 159. sjednici, održanoj 16. veljače 2022., daje sljedeće:

**MIŠLJENJE**

**Sukladno članku 17. stavku 2. ZSSI-a, obveznica Mira Pekeč-Knežević, zamjenica pravobraniteljice za osobe s invaliditetom, može istovremeno uz obnašanje navedene dužnosti povremeno obavljati poslove članice Stručnog povjerenstva za procjenu zahtjeva za prilagodbu ispitne tehnologije na državnoj maturi u školskoj godini 2021/2022., te za svoj rad u navedenom savjetodavnom povjerenstvu primiti naknadu.**

Obrazloženje

Zahtjev za davanjem mišljenja Povjerenstva podnijela je Mira Pekeč-Knežević, zamjenica pravobraniteljice za osobe s invaliditetom. U knjigama ulazne pošte Povjerenstva zahtjev je zaprimljen 15. veljače 2022. pod poslovnim brojem 711-U-2882-M-91/22-01-3, povodom kojeg se vodi predmet broj M-91/22.

Člankom 3. stavkom 1. podstavkom 17. ZSSI/21-a, propisano je da su pravobranitelj za osobe s invaliditetom i njegovi zamjenici obveznici u smislu navedenog Zakona, stoga je i Mira Pekeč-Knežević povodom obnašanja dužnosti zamjenice pravobraniteljice za osobe s invaliditetom obvezan pridržavati se odredbi ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositeljica navodi da je na zamolbu Nacionalnog centra za vanjsko vrednovanje obrazovanja, pravobraniteljica za osobe s invaliditetom predložila njezino imenovanje za člana Stručnog povjerenstva za procjenu zahtjeva za prilagodbu ispitne tehnologije na državnoj maturi u školskoj godini 2021/2022. Iznosi da je zadaća navedenog Stručnog povjerenstva procijeniti opravdanost zahtjeva pristupnika za prilagodbu ispitne tehnologije na temelju dostavljene dokumentacije te predložiti odgovarajući oblik prilagodbe ispitne tehnologije svakog pristupnika, kako bi se osiguralo izjednačavanje mogućnosti učenika s teškoćama i učenika s invaliditetom, te isti prijedlog obrazložiti. Nadalje navodi da članovima Stručnog povjerenstva pripada pravo na naknadu od 3.000,00 kn, koja se isplaćuje jednokratno nakon obavljenog posla temeljem ugovora o djelu.

Obveznica traži mišljenje Povjerenstva bi li članstvo u ovom stručnom povjerenstvu te primanje pripadajuće naknade predstavljalo povredu odredbi ZSSI/21-a.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

U odnosu na obavljanje funkcije člana Stručnog povjerenstva za procjenu zahtjeva za prilagodbu ispitne tehnologije na državnoj maturi u školskoj godini 2021/2022., Povjerenstvo zaključuje da se radi o obavljanju stručnih i savjetodavnih poslova sa specifičnim znanjima, koji imaju za cilj ocjenu opravdanosti zahtjeva učenika s poteškoćama ili invaliditetom koji će pristupiti državnoj maturi u školskoj godini 2021/2022. i predlaganje oblika prilagodbe ispitne tehnologije svakom takvom učeniku. Nadalje, ove bi poslove obveznica obavljala povremeno i privremeno, za što bi joj, temeljem ugovora o djelu, bila isplaćena jednokratna naknada.

Slijedom navedenog, ne bi se radilo o drugoj javnoj dužnosti sukladno članku 17. stavku 1. ZSSI-a, a niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, koje može obavljati uz prethodno odobrenje Povjerenstva.

Stoga Mira Pekeč-Knežević, zamjenica pravobraniteljice za osobe s invaliditetom, može za vrijeme obnašanja navedene dužnosti biti članica Stručnog povjerenstva za procjenu zahtjeva za prilagodbu ispitne tehnologije na državnoj maturi u školskoj godini 2021/2022., te za svoj rad u istom primiti naknadu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Mira Pekeč-Knežević, putem mail-adrese
2. Objava na internetskoj stranici Povjerenstva
3. Pismohrana